CELEX: 32019R0066
Language: sk
Date: 2019-01-16 00:00:00
Title: Vykonávacie nariadenie Komisie (EÚ) 2019/66 zo 16. januára 2019 o pravidlách týkajúcich sa jednotných praktických opatrení v záujme vykonávania úradných kontrol rastlín, rastlinných produktov a iných predmetov s cieľom overiť dodržiavanie pravidiel Únie o ochranných opatreniach proti škodcom rastlín, ktoré sa uplatňujú na tento tovar

17.1.2019   
               
               
                  SK
               
               
                  Úradný vestník Európskej únie
               
               
                  L 15/1
               
            
         VYKONÁVACIE NARIADENIE KOMISIE (EÚ) 2019/66
         zo 16. januára 2019
         o pravidlách týkajúcich sa jednotných praktických opatrení v záujme vykonávania úradných kontrol rastlín, rastlinných produktov a iných predmetov s cieľom overiť dodržiavanie pravidiel Únie o ochranných opatreniach proti škodcom rastlín, ktoré sa uplatňujú na tento tovar
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (1), a najmä na jeho článok 22 ods. 3,
         keďže:
         
                     (1)
                  
                  
                     Aspoň raz ročne by sa mali vykonávať úradné kontroly v priestoroch a prípadne aj na iných miestach využívaných profesionálnymi prevádzkovateľmi, ktorí sú oprávnení vydávať rastlinné pasy v súlade s článkom 84 ods. 1 nariadenia Európskeho parlamentu a Rady (EÚ) 2016/2031 (2). Dané opatrenia sú potrebné na zabezpečenie pravidelnej a konzistentnej kontroly vzťahujúcej sa na produktívne cykly príslušných rastlín, ako aj na životný cyklus všetkých relevantných škodcov a ich vektorov.
                  
               
                     (2)
                  
                  
                     Pri stanovovaní frekvencie uvedených kontrol by sa malo prihliadať na inšpekcie vykonávané aspoň raz ročne, ako aj na prípadný odber vzoriek a testovanie v zmysle článku 92 ods. 1 nariadenia (EÚ) 2016/2031 s cieľom zabezpečiť, aby sa akékoľvek inšpekcie, odber vzoriek a testovanie uskutočnené podľa uvedeného nariadenia neopakovali podľa tohto nariadenia.
                  
               
                     (3)
                  
                  
                     V prípade potreby môžu príslušné orgány na základe kritérií súvisiacich s rizikom zvýšiť frekvenciu úradných kontrol v priestoroch a prípadne aj na iných miestach využívaných profesionálnymi prevádzkovateľmi, ktorí sú oprávnení vydávať rastlinné pasy v súlade s článkom 84 ods. 1 nariadenia (EÚ) č. 2016/2031.
                  
               
                     (4)
                  
                  
                     Profesionálni prevádzkovatelia, ktorí aspoň dva po sebe nasledujúce roky vykonávali plán riadenia rizík spojených so škodcami v súlade s článkom 91 nariadenia (EÚ) 2016/2031, poskytujú spoľahlivejšie záruky týkajúce sa úrovne rastlinolekárskej ochrany vo svojich priestoroch a prípadne aj na iných miestach, ktoré využívajú. Preto je vhodné umožniť príslušným orgánom, aby v prípade uvedených prevádzkovateľov znížili frekvenciu úradných kontrol na frekvenciu aspoň raz za dva roky.
                  
               
                     (5)
                  
                  
                     Priestor a prípadne aj iné miesta využívané profesionálnymi prevádzkovateľmi, ktorí sú oprávnení vydávať rastlinné pasy v súlade s článkom 84 ods. 1 nariadenia (EÚ) 2016/2031, by mali byť podrobené aspoň jednej úradnej kontrole nad rámec úradnej kontroly podľa odôvodnenia 1, ak sú miestom pôvodu rastlín, rastlinných produktov a iných predmetov vymedzených v bodoch 1, 2 a 5 článku 2 nariadenia (EÚ) 2016/2031, ktoré boli aspoň istú časť svojho životného cyklu pestované vo vymedzenej oblasti stanovenej v súlade s článkom 18 ods. 1 uvedeného nariadenia alebo v nej boli umiestnené a pri ktorých sa môže očakávať napadnutie škodcom, v prípade ktorého sa stanovila daná vymedzená oblasť. Spomínaná dodatočná úradná kontrola by sa mala vykonať podľa možnosti časovo čo najbližšie k momentu, keď dochádza k premiestňovaniu daných rastlín, rastlinných produktov a iných predmetov mimo predmetnej vymedzenej oblasti alebo zo zamorenej zóny do nárazníkovej zóny danej vymedzenej oblasti. Tento postup je potrebný v záujme zamedzenia výskytu rastlinolekárskych rizík po bežnej úradnej kontrole a pred premiestnením rastlín, rastlinných produktov a iných predmetov mimo vymedzenej oblasti alebo zo zamorenej zóny do nárazníkovej zóny.
                  
               
                     (6)
                  
                  
                     S cieľom zabezpečiť náležitú úroveň rastlinolekárskej ochrany, ako aj účinný prehľad o dovoze rastlín do Únie a s nimi súvisiacich rizikách by pri dovoze rastlín uvedených v článku 73 prvom odseku nariadenia (EÚ) 2016/2031 na územie Únie mali príslušné orgány vykonávať úradné kontroly pri ich príchode do Únie, a to aspoň v prípade 1 % zásielok uvedených rastlín.
                  
               
                     (7)
                  
                  
                     Aspoň raz ročne by sa mali vykonávať úradné kontroly v priestoroch a prípadne aj na iných miestach využívaných profesionálnymi prevádzkovateľmi, ktorí sú oprávnení používať značku na drevený obalový materiál v zmysle článku 98 ods. 1 nariadenia Európskeho parlamentu a Rady (EÚ) 2016/2031. Tento postup je potrebný v záujme pravidelnej a konzistentnej kontroly vzťahujúcej sa na rastlinolekárske riziká súvisiace s produkciou a daného druhu materiálu a obchodom s ním. V prípade potreby môžu príslušné orgány na základe kritérií súvisiacich s rizikom zvýšiť frekvenciu úradných kontrol v priestoroch a prípadne aj na iných miestach využívaných profesionálnymi prevádzkovateľmi, ktorí sú oprávnení používať značku na drevený obalový materiál v zmysle článku 98 ods. 1 nariadenia (EÚ) č. 2016/2031.
                  
               
                     (8)
                  
                  
                     Keďže nariadenia (EÚ) 2016/2031 a (EÚ) 2017/625 sa uplatňujú od 14. decembra 2019, aj toto nariadenie by sa malo uplatňovať počnúc týmto istým dňom.
                  
               
                     (9)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Jednotná frekvencia úradných kontrol profesionálnych prevádzkovateľov oprávnených vydávať rastlinné pasy
            Príslušné orgány vykonávajú úradné kontroly aspoň raz ročne v priestoroch a prípadne aj na iných miestach využívaných profesionálnymi prevádzkovateľmi, ktorí sú oprávnení vydávať rastlinné pasy v súlade s článkom 84 ods. 1 nariadenia (EÚ) 2016/2031.
            Uvedené kontroly zahŕňajú inšpekcie a v prípade podozrenia na výskyt rizík pre zdravie rastlín aj odber vzoriek a testovanie uvedené v článku 92 ods. 1 nariadenia (EÚ) 2016/2031.
            Uvedené kontroly sa vykonávajú v čase, ktorý je najvhodnejší vzhľadom na možné zistenie výskytu daných škodcov alebo ich príznakov či symptómov.
         
         
            Článok 2
            Zvýšenie frekvencie úradných kontrol profesionálnych prevádzkovateľov oprávnených vydávať rastlinné pasy
            Ak si to dané riziko vyžaduje, príslušné orgány môžu frekvenciu úradných kontrol uvedenú v článku 1 zvýšiť s prihliadnutím aspoň na tieto prvky:
            
                        a)
                     
                     
                        zvýšené rastlinolekárske riziká pre konkrétne čeľade, rody alebo druhy rastlín alebo rastlinné produkty produkované v daných priestoroch a prípadne aj na iných miestach, kde je vzhľadom na biológiu škodcov alebo environmentálne podmienky potrebná viac ako jedna kontrola;
                     
                  
                        b)
                     
                     
                        rastlinolekárske riziká súvisiace s pôvodom alebo provenienciou určitých rastlín, rastlinných produktov alebo iných predmetov v rámci Únie;
                     
                  
                        c)
                     
                     
                        počet produkčných cyklov za rok;
                     
                  
                        d)
                     
                     
                        dodržiavanie uplatniteľných ustanovení nariadení (EÚ) 2016/2031 a 2017/625 profesionálnym prevádzkovateľom v minulosti;
                     
                  
                        e)
                     
                     
                        dostupná infraštruktúra a situovanie priestorov a prípadne aj iných miest využívaných profesionálnym prevádzkovateľom.
                     
                  
         
            Článok 3
            Zníženie frekvencie úradných kontrol profesionálnych prevádzkovateľov oprávnených vydávať rastlinné pasy
            Ak je to vzhľadom na dané riziko možné, príslušné orgány môžu frekvenciu úradných kontrol uvedenú v článku 1 znížiť na frekvenciu aspoň raz za dva roky za týchto podmienok:
            
                        a)
                     
                     
                        profesionálny prevádzkovateľ vykonával aspoň dva po sebe nasledujúce roky plán riadenia rizík spojených so škodcami v súlade s článkom 91 nariadenia (EÚ) 2016/2031;
                     
                  
                        b)
                     
                     
                        príslušný orgán dospel k záveru, že uvedeným plánom sa účinne znížili príslušné rastlinolekárske riziká a že dotknutý profesionálny prevádzkovateľ dodržiaval uplatniteľné ustanovenia nariadení (EÚ) 2016/2031 a (EÚ) 2017/625.
                     
                  
         
            Článok 4
            Jednotná minimálna frekvencia úradných kontrol rastlín, rastlinných produktov a iných predmetov určitého pôvodu alebo proveniencie v rámci Únie
            
               1.   Priestor a prípadne aj iné miesta využívané profesionálnymi prevádzkovateľmi, ktorí sú oprávnení vydávať rastlinné pasy v súlade s článkom 84 ods. 1 nariadenia (EÚ) 2016/2031, musia byť podrobené aspoň jednej úradnej kontrole nad rámec úradnej kontroly podľa článku 1, ak sú miestom pôvodu rastlín, rastlinných produktov a iných predmetov vymedzených v bodoch 1, 2 a 5 článku 2 nariadenia (EÚ) 2016/2031, ktoré boli aspoň istú časť svojho životného cyklu pestované vo vymedzenej oblasti stanovenej v súlade s článkom 18 ods. 1 uvedeného nariadenia alebo v nej boli umiestnené a pri ktorých sa môže očakávať napadnutie škodcom, v prípade ktorého sa stanovila daná vymedzená oblasť. Spomínanú dodatočnú úradnú kontrolu je potrebné vykonávať podľa možnosti časovo čo najbližšie k momentu, keď dochádza k premiestňovaniu daných rastlín, rastlinných produktov a iných predmetov mimo predmetnej vymedzenej oblasti alebo zo zamorenej zóny do nárazníkovej zóny danej vymedzenej oblasti.
            
            
               2.   Pri vykonávaní úradných kontrol uvedených v odseku 1 príslušné orgány posudzujú tieto prvky:
               
                           a)
                        
                        
                           riziko, či sa na rastlinách, rastlinných produktoch a iných predmetoch vyskytujú príslušné škodce;
                        
                     
                           b)
                        
                        
                           riziko výskytu potenciálnych vektorov daného škodcu s prihliadnutím na pôvod alebo provenienciu zásielok v rámci Únie, stupeň náchylnosti rastlín na zamorenie, ako aj na to, či na to, či profesionálny prevádzkovateľ zodpovedný za premiestňovanie dodržiava akékoľvek ďalšie opatrenia prijaté na eradikáciu alebo zamedzenie šírenia dotknutého škodcu.
                        
                     
         
         
            Článok 5
            Jednotná minimálna frekvencia úradných kontrol rastlín uvedených v článku 73 prvom odseku nariadenia (EÚ) 2016/2031
            Identifikačné kontroly a fyzické kontroly rastlín uvedených v článku 73 prvom odseku nariadenia (EÚ) 2016/2031, ktoré vstupujú do Únie, sa vykonávajú aspoň v prípade 1 % zásielok uvedených rastlín.
         
         
            Článok 6
            Jednotná frekvencia úradných kontrol profesionálnych prevádzkovateľov oprávnených používať značku na drevený obalový materiál
            Príslušné orgány vykonávajú úradné kontroly aspoň raz ročne v priestoroch a prípadne aj na iných miestach využívaných profesionálnymi prevádzkovateľmi, ktorí sú oprávnení používať značku na drevený obalový materiál v zmysle článku 98 ods. 1 nariadenia (EÚ) 2016/2031.
            Súčasťou uvedených kontrol je dohľad v zmysle článku 98 ods. 3 nariadenia (EÚ) 2016/2031.
         
         
            Článok 7
            Zvýšenie frekvencie úradných kontrol profesionálnych prevádzkovateľov oprávnených používať značku na drevený obalový materiál
            Príslušné orgány môžu zvýšiť frekvenciu úradných kontrol uvedenú v článku 6, ak si to dané riziko vyžaduje, a to s prihliadnutím na aspoň jeden z týchto prvkov:
            
                        a)
                     
                     
                        zvýšené rastlinolekárske riziká súvisiace s výskytom škodcov na území Únie;
                     
                  
                        b)
                     
                     
                        drevený obalový materiál, iné rastliny, rastlinné produkty alebo iné predmety, na ktorých sa zachytili škodce;
                     
                  
                        c)
                     
                     
                        dodržiavanie uplatniteľných ustanovení nariadení (EÚ) 2016/2031 a 2017/625 profesionálnym prevádzkovateľom v minulosti;
                     
                  
                        d)
                     
                     
                        dostupná infraštruktúra a situovanie priestorov a prípadne aj iných miest využívaných profesionálnym prevádzkovateľom.
                     
                  
         
            Článok 8
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.
            Uplatňuje sa od 14. decembra 2019.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 16. januára 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 95, 7.4.2017, s. 1.
         
            (2)  Nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (Ú. v. EÚ L 317, 23.11.2016, s. 4).